text: Мароканецът, готвещ атентат в САЩ, живеел с българка - НДТ, Добрич, България
  2021-12-09 @ 06:10 EET
  Мароканецът, готвещ атентат в САЩ, живеел с българка
  2012-02-19 @ 14:22 EET
  Арестът на мароканеца, който планирал атентат срещу Конгреса на САЩ, е резултат от едногодишно разследване, съобщи Асошиейтед прес, като се позова на съдебни документи. Амин ел Халифи бе задържан в петък, 17 февруари, в гараж близо до Капитолия, на път да осъществи атаката, която
  според ФБР обмислял месеци наред, сдобил се от предполагаем член на "Ал Кайда" с автоматично оръжие, за да убие охраната вътре в сградата на Капитолия, а после да взриви жилетка с експлозиви и да умре като мъченик. Екплозивите и оръжието обаче били фалшиви, както и мнимият член на "Ал Кайда", който бил агент под прикритие, предаде БТА.
  Междувременно ФБР обискира жилищен комплекс в Александрия и сграда в Арлингтън, щата Вирджиния, но не разкри какво е открито.
  29-годишният Ел Халифи, който се яви в съда в петък по обвинения, свързани с тероризъм, ще се яви в сряда, 22 февруари, пред съдия за определяне на гаранция. Ако бъде признат за виновен, може да бъде осъден на доживотен затвор.
  Властите разкриха само оскъдни факти от биографията му. Роден в Мароко, пристига в САЩ през 1999 г. на 16 години, просрочва посетителската си виза и остава в страната нелегално, безработен е и се предполага, че има връзки с "Ал Кайда". През 2010 г. предизвикал подозренията на бивш хазяин - Франк Динда, който му дал под наем едностаен апартамент в блок в Арлингтън, но накрая го изгонил за неплатен наем. По думите му Ел Халифи живеел с жена, на чието име бил договорът за наема. Динда си спомня, че жената била българка и останал с впечатлението, че двамата били женени. Тя имала работа, докато Ел Халифи не разполагал с пари за наема. Според Динда мъжът периодично получавал тежки кашони с етикет "книги" от Балтимор и рекламирал апартамента за нещо като бизнес с пощенски пратки. Жената се изнесла и после двама-трима други мъже, приличащи на Ел Халифи, започнали да отсядат там. Тогава чековете за наема престанали да пристигат и Динда обвинил Ел Халифи, че е самонастанил се. Наемателят възразил, че има право да живее в апартамента и заплашил да го нападне. Хазяинът се обадил в полицията, но по думите му полицаите го посъветвали да третира Ел Халифи като легален наемател. Същото лято той се изнесъл. "Мисля, че имам голям късмет, че съм жив", казал Динда според съдебните документи на обвинението.
  Криминалният обвинителен акт, разпечатан в петък, проследява еволюцията на един отначало мъгляв план. Разследването, довело до ареста, започнало през януари миналата година по сигнал на таен информатор на ФБР. Той описал среща в апартамент в Арлингтън, където един от присъстващите показал автомат АК-47, два пистолета и муниции и призовал останалите от групата да се подготвят за "войната срещу мюсюлманите". Ел Халифи според информатора изразил съгласие. ФБР не смята, че е бил в заговор с други лица и съдебните документи не споменават нищо за срещата в апартамента в Арлингтън и другите участници.
  Полицията разследва други хора, с които общувал Ел Халифи, но не защото смята, че те са замесени в терористичен заговор. Към декември и операцията на ФБР, и собствените планове на Ел Халифи добили форма. През въпросния месец той заминал за Балтимор с мъж на име Хусин, за да се срещне с предполагаемия агент на Ал Каида на име Юсуф. И двамата били агенти под прикритие. Ел Халифи казал на "Юсуф", че планира да взриви сграда с военни офиси близо до Вашингтон. През декември вече говорел за атака срещу синагога и американски генерали, а след още няколко дни за нов план - да взриви ресторант във Вашингтон по обед, след като келнер му казал, че това е най-натовареното време.
  На 8 януари в подтовка за атаката срещу ресторант и военен обект купил два елека и мобилен телефон и искал да купи още телефони, гвоздеи и лепило за бомбата, като споделил, че ще бъде щастлив, ако убие 30 души. Седмица по-късно променил мнението и заявил, че иска да се самовзриви в Капитолия на 17 февруари като мъченик. Същия ден дори направил нещо като тест - взривил с мобилен телефон пробна бомба в кариера в Западна Вирджиния, но останал недоволен и поискал по-голяма. Избрал мястото, където да го оставят с колата и поръчал повече експлозиви, а жилетката да може да бъде взривена дистанционно, в случай че той не успее. Финалното планиране станало в хотелска стая в Александрия в деня на Св. Валентин. "Юсуф" му връчил обезвредения автомат и показал жилетката, в която мароканецът смятал, че има експлозиви. Ел Халифи позирал пред огледалото с оръжието, уж че стреля с него, и обсъждал как да бъде идентифициран във видеоклипа, който "Ал Кайда" ще публикува след атентата. В петък се качил в миниван заедно с "Юсуф" и "Хусин". Вътре били автоматът и поръчаната жилетка. Миниванът паркирал в паркинга близо до Капитолия. Ел Калифи излязъл от колата сам и преди да напусне гаража, бил арестуван. http://dnes.dir.bg